ยูโอบีส่งกองทริกเกอร์ลุยหุ้นไทย-ตราสารหนี้
บลจ.ยูโอบี เปิดตัวทริกเกอร์ฟันด์กองแรกของไทย แบ่งเงินลงทุนหุ้นไทย 50% ที่เหลือลุยตราสารหนี้ทั้งในและต่างประเทศ เป้า 1 ปี ผลตอบแทน 6%
18 เม.ย. 2556

บลจ.ยูโอบี เปิดตัวทริกเกอร์ฟันด์กองแรกของไทย แบ่งเงินลงทุนหุ้นไทย 50% ที่เหลือลุยตราสารหนี้ทั้งในและต่างประเทศ เป้า 1 ปี ผลตอบแทน 6%
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บลจ.ยูโอบี นำเสนอการลงทุนแบบสมดุลกับกองทุนเปิด ยูโอบี บาลานซ์ ทริกเกอร์ ฟันด์ 1 (UOBBT1) กองแรกในประเทศไทยที่มีกลยุทธ์แบ่งครึ่งพอร์ตลงทุนหุ้นไทยในสัดส่วน 50% และอีก 50% ของมูลค่าทรัพย์สินกองทุนสุทธิที่เหลือจะลงทุนในตราสารหนี้ที่มีอันดับความน่าเชื่อถือในระดับน่าลงทุนทั้งในและต่างประเทศ โดยจะเสนอขายครั้งแรกและครั้งเดียว 17 – 26 เม.ย.2556 
นอกจากนี้กองทุนตั้งเป้าหมายรับซื้อคืนหน่วยลงทุนให้กับนักลงทุนไม่ต่ำกว่า 10.60 บาทต่อหน่วย หรือคิดเป็น 6% ของมูลค่าหน่วยลงทุน ภายในระยะเวลา 1 ปี จึงเหมาะกับนักลงทุนที่ต้องการผลตอบแทนมากกว่าการลงทุนในตราสารหนี้ทั่วไป และรับความผันผวนของตลาดหุ้นได้บ้าง 
“UOBBT1 เป็นกองทุนที่จะช่วยนักลงทุนจัดพอร์ตการลงทุนเพื่อกระจายไปยังหุ้นไทยและตราสารหนี้ โดยบลจ.ยูโอบี ได้พิจารณาถึงโอกาสการลงทุนที่ยังมีปัจจัยเศรษฐกิจสนับสนุนทั้งสองสินทรัพย์”นายวนา กล่าว
สำหรับเศรษฐกิจไทยยังคงมีแนวโน้มเติบโตได้ดีในปี 2556 ขับเคลื่อนโดยภาคการผลิตและการบริโภคภายในประเทศ การลงทุนจากภาครัฐจะเป็นปัจจัยสนับสนุนหลักในการเติบโตของเศรษฐกิจ คาดการณ์กำไรบริษัทจดทะเบียนในตลาดหุ้นไทยจะยังคงเติบโตได้ในระดับ 18-19% ในปี 2556 อีกทั้งเศรษฐกิจสหรัฐฯ รวมถึงจีนเริ่มมีสัญญาณการฟื้นตัวให้เห็นอย่างชัดเจน ซึ่งจะส่งผลดีต่อการลงทุนในตลาดหุ้นไทย ประกอบกับบลจ.ยูโอบี มีมุมมองที่ดีต่อการลงทุนในตราสารหนี้ต่างประเทศ เนื่องจากสามารถสร้างโอกาสรับผลตอบแทนได้มากกว่าการลงทุนในตราสารหนี้ในประเทศอย่างเดียว โดยป้องกันความเสี่ยงจากอัตราแลกเปลี่ยน เพื่อลดความผันผวนของค่าเงิน